KIRJALLINEN KYSYMYS E-0436/03

esittäjä(t): Erik Meijer (GUE/NGL) komissiolle

(18. helmikuuta 2003)

Aihe: Arviointiperusteet, joilla rajatylittäviä kansainvälisten junien matkustajia voidaan suojella junaan nousua ja junasta laskeutumista koskevilta kielloilta

1. Onko komissio tietoinen siitä, että ne rajatylittävät junamatkustajat, jotka joutuvat vaikeuksiin, koska heidän ainoa nopea matkustustapansa ei ole enää käytettävissä, ovat nyt riippuvaisia konduktöörien halusta tehdä poikkeus ja antaa heidän vielä kerran nousta junaan ja että konduktöörit tekevät tällöin vaikeita päätöksiä, koska junahenkilökuntaa on kehotettu käännyttämään matkustajat ja siirtämään juna nopeasti liikkeelle?

2. Onko myös komission kanta se, että junamatkustajille asetettujen junaan nousua ja siitä laskeutumista koskevien kieltojen seuraukset ovat asiakkaiden kannalta erittäin ikäviä, koska halutulle asemalle menevän junan potentiaaliset käyttäjät joutuvat odottamaan muita junia pitkään, muuttamaan reittiään, sopeutumaan huomattavasti pidempiin matka-aikoihin tai käyttämään muita kulkuneuvoja kuin junaa?

3. Sopivatko tällaiset toimenpiteet yhteen valkoisessa kirjassa Eurooppalainen liikennepolitiikka vuoteen 2010: valintojen aika esitettyjen tavoitteiden kanssa?

4. Onko kansainvälisiin matkustajajuniin nousua ja niistä laskeutumista koskevien kieltojen lisääntyminen seurausta eurooppalaisesta tai kansainvälisestä sopimuksesta? Onko komissio ollut osallisena tällaisten toimien käyttöönotossa ja onko niille vahvistettu arviointiperusteet? Jos on, mitkä ovat voimassa olevat arviointiperusteet?

5. Onko komissio halukas edistämään sitä, että ennen junaan nousua ja siitä laskeutumista koskevien kieltojen käyttöönottoa tai niiden voimassaolon jatkamista sovelletaan matkustajien kannalta nykyistä myönteisempiä arviointiperusteita, jolloin matkustajien mahdollinen käännyttäminen olisi sallittua esimerkiksi vain siinä tapauksessa, että puolen tunnin kuluessa lähtee toinen juna, johon matkustajat pääsevät ja jonka määränpää on sama ja josta on samat vaihtoyhteydet samoihin kaukoliikenteen juniin?

6. Sisällyttääkö komissio tällaisen toimenpiteen vuodeksi 2003 suunniteltuun asetukseensa junamatkustajien oikeuksista?

Loyola de Palacion komission puolesta antamayhteinen vastauskirjallisiin kysymyksiin E-0435/03 ja E-0436/03

(2. huhtikuuta 2003)

Komissio on tietoinen siitä, että matkustajien junaan nousulle ja junasta poistumiselle saatetaan asettaa ehtoja tietyillä rajat ylittävillä rautatiereiteillä. Ehdot ovat osa rautatieyritysten

kaupallista toimintalinjaa, johon komissio ei voi vaikuttaa. On jäsenvaltioiden asia asettaa rautatieyrityksille tältä osin mahdollisia julkisen palvelun velvoitteita, jos ne haluavat niin tehdä.

Ehdoille saattaa olla useita eri syitä, kuten matkustajien mukavuus ja turvallisuus yöjunissa tai operatiiviset syyt. Komissio ei ole tietoinen rautatieyritysten mahdollisista yksityiskohtaisista järjestelyistä näiltä osin. Junaan nousun ja junasta poistumisen rajoitukset voisivat kuitenkin johtua siitä, että yhteisön oikeudessa ei ole säännöksiä kabotaasioikeudesta kansainvälisessä junaliikenteessä eikä rautatieyrityksiin kohdistu riittävästi paineita houkutella matkustajia.

Komissio pohtii raideliikenteen matkustajien oikeuksia koskevaa asetusehdotusta valmistellessaan, miten matkustajien sopimusehtoja voitaisiin parantaa. Ja kuten parlamentti on pyytänyt, komissio tekee keinotekoisten esteiden poistamiseksi ehdotuksia, joilla mahdollistetaan kansainvälisten matkustajapalveluiden markkinoille pääsyä koskevat oikeudet.